বরিশাল, ২৩ এপ্রিল ( বরিশাল টাইমস ডটকম): ব্যবসায়িক ও জমিজমা সংক্রান্ত বিরোধ এবং এলাকায় প্রভাব বিস্তারকে কেন্দ্র করে বরিশাল নগরীতে সন্ত্রাসী হামলায় আহত হয়েছে ওয়ার্ড ছাত্রলীগের এক কর্মী। শুক্রবার রাত ৮টায়  ২৪নং সাগরদী আলিয়া মাদ্রাসার সামনে এঘটনা ঘটে। সন্ত্রাসী হামলায় আহত ছাত্রলীগ কর্মী মিজানুর রহমান সোহেল নিজেও হামলাকারী সন্ত্রাসী বাহিনীর সদস্য বলে জানা গেছে।স্থানীয়রা জানিয়েছেন, সাগরদী এলাকার চিহ্নিত সন্ত্রাসী বাহারের সাথে সোহেলে বিভিন্ন বৈধ-অবৈধ ব্যবসা ছিলো। ব্যবসায়ের টাকা ভাগাভাগি, জমি দখল ও বরিশাল আলীগের এক শীর্ষ নেতার সার্নিধ্যসহ নানা কারনে তাদের মাঝে বিরোধ সৃষ্টি হয়। এক সময় তা শত্রুতার রূপ নেয়। এরই ধারাবাহিকতায় গতরাতে সোহেল মোটর সাইকেল যোগে সাগরদী আলিয়া মাদ্রাসার সামনে আসলে বাহার ও তুহিনের  নেতৃত্বে একদল সন্ত্রাসী তার উপর অতর্কিত হামলা চালায়। কিছু বুঝে উঠার আগেই সন্ত্রাসী বাহার ও তার সঙ্গীরা ধারালো অস্ত্র দিয়ে তাকে উপর্যুপরি কোপাতে থাকে। এক পর্যায়ে সে বাধা দেয়ার চেষ্টা করলে ডান হাতে ধারালো অস্ত্রের কোপ লেগে তার হাত ঝুলে যায়। এরপর সন্ত্রাসীরা এলোপাথাড়ি শরীরের বিভিন্ন স্থানে কুপিয়ে যখম করে। পরে তারা বীরদর্পে ঘটনাস্থল ত্যাগ করে। রক্তাক্ত অবস্থায় সোহেল মাটিতে লুটিয়ে পড়লে স্থানীয়রা তাকে উদ্ধার করে বরিশাল শের-ই বাংলা মেডিকেল কলেজ হাসপাতালে ভর্তি করে। সোহেলের দুই হাত-পাসহ শরীরের বিভিন্ন স্থানে  প্রায় ১৮/২০টি জখম হয়েছে। বর্তমানে তার অবস্থা আশংকাজনক। এ রিপোর্ট লেখা পর্যন্ত আহত সোহেলকে শেবাচিমের অর্থোপেডিক অপারেশন থিয়েটারে চিকিত্সা দেয়া হচ্ছে। এ ব্যাপারে আহত সোহেলের আত্মীয়রা জানান, সন্ত্রাসী বাহার ও তার বাহিনী এলাকায় ছিনতাই, সন্ত্রাসসহ নানা অপকর্ম করে বেড়ায়। ইতিপুর্বেও তারা এলাকায় এ ধরনের ঘটনা ঘটিয়েছে। এ ব্যাপারে মামলার প্রস্তুতি চলছে।